CELEX: 62020CN0048
Language: bg
Date: 2020-01-28 00:00:00
Title: Дело C-48/20: Преюдициално запитване от Naczelny Sąd Administracyjny (Полша), постъпило на 28 януари 2020 г. — UAB „P“/Dyrektor Izby Skarbowej w Białymstoku

8.6.2020   
            
            
               BG
            
            
               Официален вестник на Европейския съюз
            
            
               C 191/6
            
         
      Преюдициално запитване от Naczelny Sąd Administracyjny (Полша), постъпило на 28 януари 2020 г. — UAB „P“/Dyrektor Izby Skarbowej w Białymstoku
      (Дело C-48/20)
      (2020/C 191/08)
      Език на производството: полски
      
         Запитваща юрисдикция
      
      Naczelny Sąd Administracyjny
      
         Страни в главното производство
      
      
         Жалбоподател: UAB „P“
      
         Ответник: Dyrektor Izby Skarbowej w Białymstoku
      
         Преюдициален въпрос
      
      Трябва ли член 203 от Директива 2006/112/ЕО на Съвета от 28 ноември 2006 година относно общата система на данъка върху добавената стойност и принципът на пропорционалност (1) да се тълкуват в смисъл, че при обстоятелства като разглежданите в главното производство не допускат прилагането на национална разпоредба като член 108, параграф 1 от Закона за данъка върху стоките и услугите (2) по отношение на фактури с неправилно начислен ДДС, издадени от добросъвестно данъчнозадължено лице, ако:
      
                  —
               
               
                  действията на данъчнозадълженото лице не са свързани с данъчна измама, а произтичат от неправилно тълкуване на правните разпоредби, възприето от страните по сделката въз основа на застъпваното от данъчните органи тълкуване на тези разпоредби и обичайната практика в тази област към момента на извършването на сделката, съгласно които погрешно се е смятало, че издателят на фактурата извършва доставка на стоки, докато всъщност той доставя освободена от ДДС услуга за финансово посредничество, и
               
            
                  —
               
               
                  получателят по фактурата с неправилно начисления ДДС би имал право да изиска да му се възстанови този ДДС и ако сделката правилно беше фактурирана от онова данъчнозадължено лице, което всъщност извършва за получателя доставка на стоки?
               
            
         (1)  ОВ L 347, 2006 г., стр. 1; Специално издание на български език, 2007 г., глава 9, том 3, стр. 7.
      
         (2)  Dz. U., 2011 г., бр. 177, позиция 1054, съответно изменен.